เลขาฯคปภ.ใหม่เล็งรื้อ ร่างกฎหมายประกันภัย
เลขาธิการ คปภ.คนใหม่ เล็งพัฒนาธุรกิจประกัน รื้อกฎหมายใหม่
2 พ.ย. 2558

เลขาธิการ คปภ.คนใหม่ เล็งพัฒนาธุรกิจประกัน รื้อกฎหมายใหม่
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า นโยบายแรกๆ ที่จะรีบดำเนินการ คือ แผนพัฒนาธุรกิจประกันภัยและกฎหมายที่เกี่ยวข้องกับธุรกิจประกันภัย ที่อยู่ระหว่างร่าง 2-3 ฉบับ เพราะบางเรื่องมีการสร้างกติกาที่ไม่จำเป็น 
สำหรับกฎหมายที่อยู่ระหว่างร่างนั้น มีบางจุดที่ต้องรับฟังความคิดเห็นจากหลายฝ่ายด้วย เช่น การกำหนดให้บริษัทประกันแต่ละแห่งต้องมีนักคณิตศาสตร์ประกันภัยทำงานเต็มเวลา เพื่อให้มีประสิทธิภาพและรัดกุม แต่ปัจจุบันไทยยังขาดแคลนนักคณิตศาสตร์ประกันภัยอยู่เป็นจำนวนมาก 
นอกจากนี้ ในภาวะที่เศรษฐกิจไม่ดีเช่นนี้จะทำอย่างไรให้ธุรกิจประกันสามารถเติบโตได้อย่างมีเสถียรภาพ บนกติกาที่สามารถขับเคลื่อนไปข้างหน้าด้วยกันได้ ส่วนนโยบายส่งเสริมให้เกิดการควบรวมนั้น มีทั้งข้อดีและข้อเสีย เช่น สูตรของสหรัฐมีการควบรวมกิจการกันเพื่อให้ธุรกิจประกันเข้มแข็ง แต่สำหรับไทย ถ้าทำให้ธุรกิจประกันภัยที่มีอยู่เข้มแข็งได้ ก็อาจไม่จำเป็น